In nomine sanctissimæ Trinitatis, ego Hugo, Autissiodorensis episcopus, notum fieri volo, tam præsentibus quam futuris quod Bertrannus de Selleniaco et Walterus, filius ejus, per manum nostram dederunt Domino et Beatæ-Mariæ, et monachis de Pontiniaco, omnem terram quam in dominio suo habebant in parrochiis Lanniaci-Villæ et Lanniaci-Castelli; dederunt etiam quidquid habebant, tam in plano quam in nemore, apud Ulmeta; quæ sunt juxta natatoria Sancti-Aniani. Eoque tenore facta est ista donatio, ut idem Bertrandus contra omnes calumnias testis et defensor assistat; excepto Hugone de Gissy, de cujus feodo hæc habebat. Huic donationi interfuerunt capellani ipsius episcopi, Nargaudus et Mainardus monachi; et Herbertus et Stephanus, servientes episcopi. Acta sunt hæc quidem, anno Incarnationis Dominicæ millesimo centesimo tricesimo quinto.